ለአቶ መለስ 2ተኛ አመት ሕልፈት መታሰቢያ ችግኝ ተተከለ
– ለታላቁ መሪ አቶ መለስ ዜናዊ 2ተኛ ዓመት ሕልፈት መታሰቢያ በስማቸው በተመሰረተው ፓርክ መታሰቢያ ታላላቅ ባለስልጣናት ችግኝ ተከሉ።በችግኝ ተከላው ወቅት አቶ መለስ በሕይወት ሳሉ የሰሯቸው ሥራዎች የኢትዮጵያ ህዳሴ ቋሚ መገለጫዎች ሆነው እንደሚቀጥሉ የአቶ መለስ ባለቤት እና መለስ ፋውንዴሽን ፕሬዝዳንት ወ/ሮ አዜብ መስፍን ተናግረዋል።የኢ.ፌ.ዴ.ሪ ፕሬዚደንት ዶክተር ሙላቱ ተሾመ እና ጠቅላይ ሚኒስትር ኃ/ማርያም ደሳለኝ የመለስ አስተምህሮቶች ከሕልፈታቸውም በኋላ ተጠናክሮ መቀጠሉን አረጋግጠዋል።የመንግስት ከፍተኛ የሥራ ኃላፊዎች፣ የኃይማት አባቶች፣ አምባሳደሮችና ዲፕሎማቶች በመለስ ፓርክ የመታሰቢያ ችግኝ ተክለዋል።ፕሬዝዳንት ዶክተር ሙላቱ ተሾመ የመለስ የአረንጓዴ ኢኮኖሚ ንድፍ ኢትዮጵያን ከድህነት የሚያወጣ ነው ብለዋል።ጠቅላይ ሚኒስትር ኃ/ማርያም ደሳለኝ በበኩላቸው የታላቁ መሪ ውጥኖችና ዕቅዶች ዘመን ተሻጋሪ መሆናቸውን ገልጸዋል።በሰሜን አዲስ አበባ ከደጋ እስከ ቆላ የአየር ንብረት በሚገኝበት ስፍራ ያረፈው የመለስ መታሰቢያ ፓርክ የእሳቸውን እና የትግል አጋሮቻቸውን ህይወት የሚወክሉ ይዘቶች አሉት።ለኢትዮጵያ ወጣቶች እና ለዓለም ማህበረሰብ የምርምር ማዕከል ሆኖ የሚያገለግለው ፓርኩ በሐገር በቀል እጽዋት የሚሸፈን ይሆናል። (ኢሬቴድ)